Austatud president von der Leyen, 
president Macron, 
peaminister Costa, 
head eurooplased! 


Olen tõeliselt uhke, et olen siin täna tunnistajaks selle ainulaadse ettevõtmise edenemisele. 
Ettevõtmisele, mille keskmes on aktiivne kodanikkond ja Euroopa ehitamine. Selle 
vundamendi kindlustamine tuleviku tarvis. 


Täna kuuldavatest paljudest kõnedest saame minu arvates kaasa võtta ühe sõnumi: Euroopa 
tulevik on veel kirjutamata, ja milliseks see kujuneb, sõltub sinust ja meist kõigist. 


Euroopa tuleviku konverentsi arutelud põrkusid uue reaalsusega 24. veebruaril, kui president 
Putin andis oma sõjaväele korralduse Ukrainasse tungida. See keskaega sobiv agressiooniakt 
on maailma muutnud. 


Maailm on pärast 24. veebruari varasemast väga erinev. Ohtlikum. Sellega koos on muutunud 
ka Euroopa roll. Me ei tohi enam aega kaotada. 


See, kuidas oleme sissetungile reageerinud ja kuidas peame edaspidi reageerima, on meie 
väärtuste lakmustest. Meie reageeringu ühtsus ja otsusekindlus on kriitikud rööpast välja viinud 
ja pannud meid uhkust tundma selle üle, et oleme eurooplased. Selline peabki olema meie 
tulevikuplaan. 


Kuid praeguselgi hetkel on Ukraina rünnaku all. Pommid tapavad valimatult edasi. Naisi 
vägistatakse edasi. Miljonid inimesed on põgenenud ja põgenevad veel. Inimesed on endiselt 
Mariupoli all tunnelites lõksus. 


Ukrainlased ootavad Euroopalt toetust. Sest nad teavad sedasama, mida miljonid eurooplased, 
kes olid sunnitud veetma pool sajandit raudse eesriide taga: Euroopa teele ei ole alternatiivi. 


Euroopa tulevik on põimunud Ukraina omaga. Meie ees seisev oht on reaalne. Ja 
ebaõnnestumise hind väga kõrge. 


Ma küsin: kuidas hindavad tulevased põlvkonnad meie tegevust? Kas nad kuulevad 
mitmepoolsuse võidust eraldatuse üle? Sellest, et rahvaste ja inimeste vahel, kes oma 
erinevuste üle uhkust tunnevad, nagu Laura eelnevalt ütles, tugevnesid üksteisest sõltuvad 
suhted ja et nad mõistsid, et selles uues maailmas saabki tulevik olla ainult ühine? 


See kõik sõltub meist. See on meie vastutada. Lubage mul täna kinnitada, et Euroopa Parlament 
võitleb tugevama Euroopa nimel ja kõige selle nimel, mida Euroopa esindab. Vabaduse, 
demokraatia, õigusriigi, õigluse, solidaarsuse, võrdsete võimaluste nimel. 


See tähendab, et peame kuulama rohkem, kui räägime. See ettevõtmine keskendub kodanikele. 
Euroopa peab olema nende inimeste teenistuses, kes elavad külades, linnades ja eri 
piirkondades kus tahes Euroopas. 


Euroopa võib olla uhke oma ajaloo üle. Oleme loonud ühisturu, järjest on liitunud uusi riike, 
oleme võtnud kasutusele üldised valimised, kaotanud sisepiirid, loonud ühisraha ja sätestanud 
oma aluslepingutes põhiõigused. Euroopa projekt on olnud edulugu. See ei pruugi olla täiuslik, 


kuid me oleme liberaalse demokraatia, isikuvabaduste, mõttevabaduse ja turvalisuse kants. See 
inspireerib miljoneid inimesi Euroopas ja mujalgi maailmas. 


Konverents näitab siiski ka, et selle vahel, mida inimesed ootavad, ja selle vahel, mida Euroopa 
suudab praegu pakkuda, on lõhe. Seepärast tuleb järgmise sammuna kokku kutsuda konvent. 
Seda kavatseb Euroopa Parlament ka nõuda. Sest on teemasid, mis ei kannata enam oodata. 


Üks selline teema on julgeolek. Me vajame uut julgeoleku- ja kaitsepoliitikat, sest me teame, 
et üksi oleme haavatavad ja vajame üksteist. Siin ei ole vaja uuesti ratast leiutada. 
Konkureerimise asemel saame olemasolevaid liitlassuhteid veelgi süvendada. 


Veel üks selline teema on energeetika. Sõltume endiselt liiga palju diktaatoritest. Euroopa 
Liidus on ikka veel energiasaari. End Kremli mõjuvõimust vabastades peame üksteist toetama 
ja investeerima alternatiivsetesse energiaallikatesse. Peame mõistma, et taastuvenergia pole 
mitte ainult keskkonna, vaid sama palju ka julgeoleku küsimus. Kõike seda saame teha ainult 
koos. 


Veel üks selline teema on kliimamuutuste vastu võitlemine. See on väljakutse sellele 
põlvkonnale, kelle käe all Euroopa uhkelt maailmas juhtrolli on kandnud. 


Või tervishoid, kus peame õppima pandeemia kogemustest ning ühendama oma 
tervishoiusüsteemid ja jagama teavet ja ressursse. Kui järgmine viirus meid tabab, ei tohi see 
meie elu seisata. Meie esimene mõte ei tohiks olla vanade piiride taastamine. 


Veel üks selline teema on meie majandusmudel, mille puhul peame tagama piisava 
paindlikkuse, ilma sellega tulevasi põlvkondi kammitsemata. Peame looma töökohti, mis 
kindlustavad meile jõudsa arengu. 


Veel üks selline teema on ränne, nagu kuulsime ka videotest ja kogemuslugudest. Meil puudub 
ikka veel selline süsteem, mis kohtleks õiglaselt neid, kes vajavad kaitset, ja toimiks otsustavalt 
nendega, kes seda ei vaja, ning karmilt nendega, kes kõige haavatavamaid inimesi 
kuritarvitavad. 


Veel üks selline teema on võrdsus ja solidaarsus. Euroopa Liit peab jääma kohaks, kus igaüks 
saab olla see, kes ta ise soovib, ja kus inimese sünnikoht, sugu ega seksuaalne sättumus ei 
mõjuta tema võimalusi. Euroopa, mis seisab meie õiguste eest — naiste, vähemuste, meie kõigi 
õiguste eest. Euroopa, mis ei jäta kedagi kõrvale. 


Ma tahan, et Euroopal oleks juhtroll kõigis nendes ja teisteski valdkondades. Sest kui ei juhi 
meie, siis teeb seda keegi teine. 


Head eurooplased! 


Sellel Euroopa tuleviku konverentsil osales sadu tuhandeid inimesi kogu Euroopast. Selle 
kuudepikkuse vilka arutelu vältel oleme saanud intensiivselt tunda osalusdemokraatia jõudu. 
Tänan teid, et usute Euroopasse. 


Isiklikult tahan ma tänada selle protsessi juhtimise eest veel Guy Verhofstadti ja Dubravka 
Suicat ning nõukogu eesistujariike — peaminister Costat ja minister Clement Beaune”'i, kes on 
täna siin. Samuti soovin tänada meie hiljuti lahkunud presidenti David Sassolit, kes oleks meie 


saavutuste üle väga uhke. Ta oleks täna tõeliselt uhke. Muidugi poleks see olnud võimalik ilma 
meie töötajateta ning ma palun teil teha aplaus Euroopa Parlamendi ja institutsioonide 
töötajatele, kes selle tulemuse nimel vaeva nägid. Ma tänan teid kõiki, et uskusite sellesse 
projekti, et võitlesite Euroopa eest ega vandunud alla küünikutele. 


On lihtsam olla küüniline, populistlik ja sulguda endasse. Me peaksime aga hoopis paljastama 
populismi, küünilisuse ja natsionalismi olemuse: nad müüvad petlikke lootusi, ilma et neil 
oleks probleemidele lahendusi. Nad kardavad rasket ja pikka teed, mis viib eduni. 


Euroopa ei ole kunagi kartnud. Nüüd on aeg järgmised sammud teha, mitte taganeda. 


Me oleme taas Euroopa integratsiooni ristteel ja me ei tohiks välistada ühtegi ettepanekut. 
Peame olema valmis muutusi tegema, sõltumata sellest, millist protsessi need nõuavad. 


Üliõpilasena läksin ma poliitikasse, sest uskusin, et mu põlvkonna koht on Euroopas. Ma usun 
seda endiselt. Meie jaoks ei ole vana ja uut Euroopat. Meie jaoks ei ole suuri ja väikesi riike. 
Me mõistame, et ideed on suuremad kui geograafia. 


See tunne hetkel, kui 18 aastat tagasi ühinesid ELiga kümme riiki, sealhulgas mu enda koduriik, 
on üks neist, mida mäletan igavesti. Me lugesime 1. mai keskööni jäävaid sekundeid, ning 
inimeste ootusest kiirgas rõõmu, lootust ja kirge. Ukrainas, Gruusias, Moldovas ja ikka veel ka 
Lääne-Balkani riikides vaatavad inimesed praegu meie poole samal põhjusel. Loomulikult on 
igal riigil oma tee käia, kuid me ei tohiks karta vallandada Euroopa Liidu võimet inimeste elu 
paremaks muuta, nagu see oli minu koduriigis. 


Me oleme tulnud kokku Euroopa päeval, noortele pühendatud aastal, Strasbourgis Euroopa 
Parlamendis. Pole sümboolsemat kohta kui see siin, et tõsta esile demokraatia jõudu ja Euroopa 
võimsust ning astuda üheskoos järgmine samm. 


Nüüd on aeg vastata Euroopa kutsele. On aeg tegutseda! 


Tänan teid! 


